open-index/open-wikipedia-markdown huggingface dataset:
Ambroeus III de Mozz

L**'Ambroeus III de Mozz** (... - Berghem, dopo de marz 1133) a l'è stad un prelad lombard, vescov de Berghem.

## Biografia
El partegniva a la cà nobel di Capitani de Mozz e se pensa che l'è stad consacrad del Giordan de Civ. El so nom l'era dent a la lista di ceregh e canonegh de la gesa de San Vissenz e forsi l'è stad monegh del monester de Astin.

A l'è stad fad vescov dopo che l'Arnolf a l'era stad scomunegad per simonia: el retor provisori de la diocesi, l'Albert de Sorlasch, gh'ha domandad al Papa Pasqual II de lassà che 'l fuss el cler orobegh a vodà per el so capo, e quand che ghe 'l permeten voten su lu. 'Me vescov, el gh'ha havud vari problema patrimoniai con di gese, tant che el Papa el gh'ha havud de mandà di so imbasciador per sistemà i robe, e 'l gh'ha havud anca vari contrast cont i canonegh lissandrin. Se pensa che l'habia tolt part a la votazzion de l'Anselmo V al soeuj de Sant Ambroeus.

A l'è regordad in d'un sonet del *Liber Pergaminus* del Mosè del Broeul, dad foeura del Lodovigh Antoni Murador.

## Riferiment
*[Treccani](https://www.treccani.it/enciclopedia/ambrogio_res-3ca97aee-87e6-11dc-8e9d-0016357eee51_(Dizionario-Biografico)/)
Oratori de San Sigismond

L**'oratori de San Sigismond** a l'è un gesioeul che l'è part de la canonega de la Basilega de Sant Ambroeus a Milan, originari del secol XI. Ciamada anca *Santa Maria Fava Greca*, corruzzion del latin *Favens egris* (o ben *socors di malad*), un temp se faseven orazzion e cerimonie per curà i mal di fedei.

L'aspet che la gh'ha al dì d'incoeu, cont i quadrei a vista, el resaliss ai agn '40 e ai restaver dopo la guerra: l'è squasi semper serrada, foeura che per i event compagn di matrimoni.

## Riferiment
*LombardiaBeniCulturali
*Itinerario Basilica di Sant’Ambrogio (Parte Terza – i dintorni)

## Alter proget
Edgard Aristide Maranta

L**'Edgard Aristide Maranta** OFMCap (Pos'ciav, 9 de sginer 1897 - Sursee, 29 de sginer 1975) a l'è stad un prelad svizzer, che l'è stad delegad apostolegh de Daar-el-Salam del 1930 al 1953 e poeu, quand che l'è fada arcidiocesi, arcivescov fina al 1968.

## Biografia
Fioeul del Ricard e de la Catarina Reba, el so paa a l'era un organista e sart. L'ha studiad al collegi capucin de Apenzell e Stans, cont un'interruzzion de du agn per fà el servizzi militar obligatori in l'Armada svizzera.  El va dent ai Capucin del 1917, indova che el ciapa el nom de *Edgard*, e l'è ordenad pret el 6 de avril 1924. L'ha fad du agn de lavorà missionari in Tanzania e l'è andad poeu a Londra a studià la gestion di scoeule, inscì del 1928 al 1930 l'ha lavorad per fà su una scoeula compagna de quelle britanneghe a Kwiro, indova che gh'era anca una fatoria.

El 27 de marz del 1930 el Papa Pio XI el fa vicari apostolegh de Daar-el-Salam, e 'l fa arcivescov titolar de Vinda. L'è consacrad el 17 de avost adree de l'Arthur Hinsley: a 33 agn, se pensa che 'l po vesser el vescov pussee sgiovin del mond. Quand che del 1953 l'è fada su l'arcidiocesi de Daar-el-Salam el papa Pio XII el scerniss per guidàlla, e 'l 27 de dicember del 1962 l'Italia el recognoss Gran Ofizzial de l'Orden al Merit. La soa vision a l'era propi eurocentrega, e 'l voleva mostrà i so student vestid e che se comportaven a l'europea.

El toeu part a tute i session del Concili Vatican II e, quand che 'l finiss, l'è fad president de la Conferenza di Vescov de la Tanzania. Con l'independenza del Paes del 1968 ghe insubiss al Papa i so dimission inscì de podé fà andà su un nativ, e l'ann adree el sarà nominad el Laurean Rugambwa, che 'l diventarà poeu el prim cardinal african. El Papa ghe darà la sed titolar de Castrum e 'l tornarà in Svizzera del fredell e hann vivud insema a San Vitor.

Mort a 78 agn in Svizzera, gh'hann dedicad in Tanzania un vialon e una scoeula de infermer. Dent a la Gesa de San Vitor el Mor de Pos'ciav a gh'è una targa che 'l regorda.

## Genealogia episcopala
* Cardinal Scipione Rebiba
* Cardinal Giulio Antonio Santori
* Cardinal Girolamo Bernerio, O.P.
* Arcivescov Galeazzo Sanvitale
* Cardinal Ludovico Ludovisi
* Cardinal Luigi Caetani
* Cardinal Ulderico Carpegna
* Cardinal Paluzzo Paluzzi Altieri degli Albertoni
* Papa Benedet XIII
* Papa Benedet XIV
* Papa Clement XIII
* Cardinal Bernardino Giraud
* Cardinal Alessandro Mattei
* Cardinal Pietro Francesco Galleffi
* Cardinal Giacomo Filippo Fransoni
* Cardinal Carlo Sacconi
* Cardinal Edward Henry Howard
* Cardinal Mariano Rampolla del Tindaro
* Cardinal Rafael Merry del Val
* Cardinal Arthur Hinsley
* Arcivescov *Edgar Aristide Maranta*

## Riferiment
*Edgar Maranta 

## Alter proget
Dom de Cremona

El **Dom de Cremona**, dedicad a l'Assonta, a l'è la catedral de la Diocesi de Cremona e sit de cult pussee important de la cità.

Tempi romanegh consacrad del 1190, a l'è poeu slargad in stil gotegh, renassimental e baroch, dent gh'è una crocefission del Pordenon. L'è arent al Batister e al Torrazz de Cremona.

## Ligam de foeura
*Sit ofizzial

## Alter proget
Pellegrin Tebald

El **Pellegrin Tebald** (Puria, 1527 - Milan, 1596) l'è stad un pitor e architet lombard.

Formad in tra Bologna e Roma, l'ha decorad la cà del Papa Paol III e la Basilega de San Jacom Magior a Bologna prima de tornà in Lombardia, indova che 'l lavorarà per el rest de la soa vita: lilinscì el se aferma soratut grazzia al Carlo Borromee, che ghe fa fà la canonega del Dom de Milan, el Collegi Borromee de Pavia, la Gesa de San Fedee, la Gesa de San Carlo al Lazaret, la Gesa de San Rafaell e la Gesa de San Sebastian.

Di alter soe oeuvere inn la Gesa di Sant Gervas e Protas a Parabiaa, la Basilega de San Gaudenzi a Noara, el Santuari de Saronn e de Rò, i palazz milanes de Erba Odescalch e Spinola, el Collegi Ghislieri e 'l Palazzi Vescovil de Pavia, el Palazzi Natta de Noara, el Palazz Ferretti de Ancona la Gesa de San Protas de Milan, trada sgiò del 1930, e la Villa d'Est a Cernobi.

## Riferiment
*[Treccani](https://www.treccani.it/enciclopedia/pellegrino-tibaldi_(Dizionario-Biografico)/)

## Alter proget
Corai de Carsenzagh

I **corai de Carsenzagh** inn ses liber de cant liturgegh fad in tra el 1487 e 'l 1491 e comissionad di prevost de la gesa de Santa Maria Rossa de Carsenzagh Jacom Marlian e Federigh Sanseverin. 

Poch dopo i canonegh desmeten de stàgh adree al rit ambrosian per doperà quell roman e inscì i manden a la Basilega de Sant Ambroeus, e lilinscì inn restad e inn guarnad de la soa Biblioteca insema a oeuvere compagne del messal de l'incoronazzion del Gian Galeazz Vescont miniad de l'Anovel de Imbonaa, e di letere autografe de la Santa Ciara a l'Agnesa de Boemia.

Inn cognossud per via di so gran bei dissegn, fad de quater miniador anonem, a tema sacher: quei pussee aprezad inn quei che revarden el nasser, el meter in cros e l'ascensa del Gesù, oltra ai medalion di Sant. 

## Riferiment


## Vos corelade
*Musee de la Basilega de Sant Ambroeus
Diocesi de Lissandria

La **Diocesi de Lissandria** (in latin *Dioecesis Alexandrina Statiellorum*) a l'è una diocesi italiana sufraganea de l'arcidiocesi de Vercej e part de la region eclesiastega Piemont. El so vescov a l'è el Guido Gallese. La soa catedral a l'è el Dom de Lissandria, fad su insema a la cità in onor del Papa Lissander III "per utilità e gloria de tuta la Lombardia".

El so territori l'è per intregh in provincia de Lissandria e la gh'ha dent 74 parochie, spartide in 4 zone pastorai.

## Ligam de foeura
*Sit ofizzial

## Alter proget

## Vos corelade
*Badia de San Peder in Bergoj
*Gesa de Santa Maria de Castell (Lissandria)
*Catedral de San Peder (Lissandria)
Gesa de San Francesch (Corresg)

La **Gesa de San Francesch** a l'è la gesa pussee antiga de Corresg, in provincia de Resg e diocesi de Resg-Guastalla. Dent inn stad mitud sota vari member de la fameja De Corresg e anca l'Antoni Alegher, el pitor de la cità inscì famos de vesser ciamad lu *el Corresg*.

L'è stada fada su per la prima voeulta del Gibert VII de Corresg e ancamò, del 1470, del Manfred II, ma la sarà fornida domà in tra 'l 1475 e 'l 1484, ma pussee inanz sarann mudade e slargade i capelle baroche. Fina al 1638 la gh'haveva dent do piture del Corresg: la Madona de San Franzesch, che incoeu l'è a la Gemäldegalerie Alte Meister de Dresda, e 'l possà in Egit con San Franzesch, che incoeu a l'è ai Uffizzi de Fiorenza. Del 1641 i rest del Corresg inn spostad al convent che incoeu l'è el licee statal Rinald Cors per di lavorà e inn perdud.

## Bibliografia
*Guglielmo Piccinini, Guida di Reggio nell'Emilia e provincia, Reggio nell'Emilia, 1931, ISBN non esistente.

## Alter proget
Gesa de San Sepolcher (Milan)

La **Gesa de San Sepolcher** a l'è una gesa de Milan, in piazza San Sepolcher e part de la parochia de San Sater.

Gesa del secol XII slargada pussee de 'na voeulta, l'ultima del 1897, l'è indova che una voeulta gh'era el For de Milan. L'è fada su de paricc stil diferent: la cripta l'è in stil romanegh, el so foeura in stil neoromanegh e 'l sò dedent in stil neoclassegh.

Dedicada in principi a la Santissima Trinità, el 5 de luj del 1100, in del mez di Crosade, l'Anselmo IV de Bovis, el scerniss de decicàghela al San Sepolcher, in regord de l'ann de la spedizzion a Gerusalem che l'haveva ciapad. La soa parochia l'è tolta via del 1928 e la gesa la deventa de pertinenza de la Biblioteca Ambrosiana.

La soa cripta a l'è ben famosa e ghe orava el Carlo Borromee. Del 2014 ghe fann la Divina Liturgia in rit bizantin per i catolegh de rit oriental.

## Riferiment
*Chiesa di San Sepolcro

## Alter proget
Gesa de San Sater (Milan)

La **Gesa de San Sater** a l'è una gesa parochial de Milan, propi arenta al Dom.

A l'è stada voluda del Gian Galeazz Sforza e slargada del Lodovigh el Mor, che l'ha ciamad sgent de pussee paes a la soa Cort, e l'ha vist un noeuv dissegn ispirad al Bramant, e fada su in su 'n vegg sacell dedicad al San Sater del secol IV: a bon cunt, la gesa a l'è dedicada a la Madona, ma i milanes la ciamen domà San Sater: el so nucli pussee antigh a l'è stad volud de l'Anspert de Milan che 'l voleva un gesioeul dedicad al San Sater, al San Silvester e al Sant Ambroeus e la saria stada tirada su del secol IX.

A l'è ben cognossud el so fals cor, oeuvera del Bramant, che l'è considerad vun di capolavor de la pitura de prospetiva renassimental: vist de la gesa el par profond squasi 10 meter, quand che in realtà a l'è de 97 centimeter. Del Bramant a l'è anca la sagrestia, e al so campanin l'è ispirad quell de la Gesa Veggia de Bagg.

Del 1242, el 25 de marz, ghe saria stad un miracol, quand che 'l Massazz de Vigonzon, inrabid per havé perdud tusscoss al sgioeugh, ghe tira trii cortellade a 'n imagin de la Madona col Bambin e la taca a sanguinà di oeugg: lu el se saria pentid a vedéll e 'l s'è confessad, e se dis che a la fin el s'è fad pret.

A l'è anca l'unega parochia in Italia dedicada al San Sater.

## Galleria di foto

File:S.M. presso S.Satiro 01.jpg|El dedree de la gesa, che se ved l'absid
File:Milano - Chiesa di Santa Maria presso San Satiro - 2023-09-28 08-05-03 001.jpg|El campanin
File:La chiesa di San Satiro a Milano nelle sue viste esterne e interne 07.jpg|Vista del fals cor
File:La chiesa di San Satiro a Milano nelle sue viste esterne e interne 02.jpg|Vista precisa del fals cor, che se ved che l'è no profond
File:Milano - Chiesa di Santa Maria presso San Satiro - 2023-09-23 23-36-13 001.jpg|L'altar cont el fals cor
File:3606MilanoSSatiroInside.JPG|El batisteri
File:Milano - Chiesa di Santa Maria presso San Satiro - 1.jpg|El sora del batisteri


## Riferiment
*Divina Milano

## Alter proget
Gesa de Santa Maria Rossa

La **Gesa de Santa Maria Rossa** a l'è una gesa de Carsenzagh, incoeu quarter de Milan, cont una storia che la va indree al secol quell de XII ma che, al stat de incoeu, a l'è stada consacrada el 8 de luj del 1923 dopo di gran lavorà de restruturazzion volud del curad Isep Roncon.

Despess ciamada badia, a l'era a bon cunt una canonega fada su del Robald e i ceregh che ghe viveven dent eren di canonegh regolar che viveven insema, sora un prevost, in bas a una regola comuna, infin inn metud dent del Papa Lissander IV in la congregazzion lateranensa del 1254, che se slargarann poeu in la Gesa de la Passion e in quella del Casoret. In di varie lote in tra i Vescont e i De La Torr, ghe morirà dent el Matee I. Pussee inanz el Bergognon ghe fa un tritegh, che incoeu a l'è guarnad in del Musee de la Diocesi de Milan. I Corai de Carsenzagh del secol XV, dad poeu a la Basilega de Sant Ambroeus quand che l'è passada al rit roman, a inn incoeu guarnad in del musee de la Basilega per via di so gran belle miniadure.

La gh'ha pianta de basilega, ma senza cleristori, l'è spartida in trè navade, con quella al center che l'è pussee granda, e l'è in stil romanegh lombard cont un tecc a gabanna.

## Ligam de foeura
*Sit ofizzial

## Alter proget

## Vos corelade
*Arnaldo Martinelli
Gesa de Sant Ambroeus (Saint Louis)

La **Gesa de Sant Ambroeus** a l'è una gesa catolega de Saint Louis in Missouri, in del quarter The Hill, fad su de migrant lombard e, poeu, de tuta l'Italia. L'è part de l'Arcidiocesi de Saint Louis.

Ispirada a la Basilega de Sant Ambroeus de Milan, donca in stil romanegh lombard, l'è stada fada su cont un dissegn de l'Angelo Corrubia in tra el 1923 e 'l 1926, quand che la gesa che la gh'era prima, del 1903, l'è brusada el 20 de sginer 1921: la gesa noeuva l'è verta el 26 de luj del 1962 cont un campanin noeuv con cinch campane che representen el Sant Ambroeus, la Madona del Carmeli, Santa Teresa, San Nazar e 'l Vissenz Ferrer.  

Denanz, se troeuva una statua ai migrant italian, mituda del 1972, e una piazza, dissegnada per vesser compagna de quelle di cità italiane.

## Riferiment


## Ligam de foeura
*Sit ofizzial
Tesinell

*Tesinell, ronsgia che la conliga Milan a Rozzan
*Tesinell, canal che 'l conliga el Navili Grand de Biaa a la Ronsgia Carona
*Tisinell, frazzion de Marmond
Miguel Gustavo

**Miguel Gustavo Werneck de Sousa Martins**, (nasüd a Rio de Janeiro, 24 de mars 1922 e mòrt sèmper a Rio el 22 de genàr 1972) l'è stài un giurnalista e müsicista brasigliàn. L'è stài anca un parulièr cugnusüd in tütt el mùnd per la cansòn de carneval Brigitte Bardot.

In del 1970 l'ha scrìtt anca la cansòn Pra Frente Brasil che l'è diventàda l'inn üficiàl d'la Nasiunàl de balòn aì mundiài in Messich.; 

## Alter cansòn

* 1952: Baião das Mulheres, Miguel Gustavo e João S. Guimarães
* 1953: Baião do Chofer, Miguel Gustavo
* 1956: A Dança Do Didu, Miguel Gustavo
* 1956: Boate Tra La Lá, Miguel Gustavo
* 1957: A Dança do Bidú, Miguel Gustavo
* 1957: A Fúria Louca de Jean Pouchard, Miguel Gustavo
* 1957: A Menina Canta, Miguel Gustavo
* 1957: Bem Vindo Seja, Miguel Gustavo
* 1958: Brabuletas de Brasília, Miguel Gustavo, Altamiro Carrilho e Carrapicho
* 1959: Baião Triste, Altamiro Carrilho e Miguel Gustavo
* 1962: Bacardy Chá-chá-chá, Miguel Gustavo
* 1970: Bloco Da Lua, Luiz Reis e Miguel Gustavo
* 1970: Brasil Eu Adoro Você, Miguel Gustavo

## Nòti


## Ligàmm de foeura

* Miguel Gustavo in sül IMDB
Naviliasc

El **Naviliasc** a l'è un canal artifizzial che 'l scomincia del Tesinell a Binasch per rivà fina al Tesin a Pavia: a l'è el predecessor del Navili de Pavia.

El Bernardin Coeuri el diseva che 'l Galeazz II Vescont l'haveva fad su un canal per daquà el Parch Vescontee, e l'è stad fornid del so fioeul, el Gian Galeazz, ma senza rivà a Milan 'me che se voleva, desgià che el desnivell per rivàgh l'era trop volt e al temp se doperaven no i conche de navegazzion, l'è stad donca lassad fina a Binasch. In principi navigabel, l'è stad gestid propi mal, tant de menà a sostituìll prima cont el Navili de Bereguard e poeu cont el Navili de Pavia, che l'ha infin conligad via aqua Milan e Pavia, in d'una manera pussee bona grazzia a un trasciad noeuv. Longh la strada di Giov el Naviliasc el corr parralel al Navili Paves, del confin in tra Binasch e Casaril fina a Pavia.

## Bibliografia
*Carlo Cattaneo, Notizie naturali e civili su la Lombardia, coi tipi di Giuseppe Bernardoni di Giovanni, Milano, 1844 (da Google libri)

## Alter proget
Gesa de Santa Maria a la Fontana

La **Gesa de Santa Maria a la Fontana** a l'è un santuari de la Madona de Milan, che ghe partegn a la comunità pastoral del Sacher Volt.

La saria stada voluda del Carlo II d'Amboise, al temp governador de Milan, che 'l saria stad guarid di so aque miracolose: la tradizzion l'ha did a longh che el proget a l'era del Leonard de Vinci, del Cristofen Soree o del Bramant, ma del 1982 a l'è descovert un vegg ducument che 'l dimostra che a fàlla su a l'è stad el Giovann Antoni Amadee. Sgiamò del '500 a l'era, per el Ceser Ceserian, vuna di struture sanitarie pussee importante de Milan, insema al Lazaret e a la Cà Granda.

Nassuda 'me convent, del 1787 a l'è fada parochia: del 1922 a l'è restruturada per benon del Griffini e del Mezzanotte, a destacà el territori de quell de Porta Comasina. Al dì d'incoeu, però, l'aqua che gh'è in del sit a l'è quella del sindegh, desgià che del secol XIX una fabrega de botum l'è brusada arenta e l'aves el s'è bordegad: quell'aqua lì se diseva che l'era bona de curà soratut i problema di oss e di articolazzion, tant 'me l'artrita e l'artrosa.

## Bibliografia
*Ferdinando Reggiori, Il Santuario di Santa Maria alla Fontana di Milano alla luce di recentissime scoperte, in Arte Lombarda, annata II, 1956, pp. 51-64.

## Alter proget
Peder Lombard

El **Peder Lombard** (*Petrus Lombardus* in latin: Noara, 1096 - Paris, 22 de luj 1160) a l'è stad un teolegh e prelad lombard. Vescov de Paris, a l'è regordad soratut per i so *[[Libri Quattuor Sententiarum]]*, tratad de teologia che inn deventad el liber standard de la materia e che hann ispirad anca el Bonaventura, el Tomas d'Aquin e l'Albert Magn.

## Riferiment
*[Treccani](https://www.treccani.it/enciclopedia/pietro-lombardo_(Dizionario-di-filosofia)/)

## Alter proget
Gesa de Santa Franzesca Romana (Milan)

La **Gesa de Santa Franzesca Romana** a l'è una parochiala catolega arenta al Cors Buenos Aires, gestida del cler diocesan.

Fada su in tra 'l 1662 e 'l 1720 per i gustinian descolz, l'è consacrada el 28 de avril 1748 e l'è a navada unega, con di capelle piscinine a lat. La faciada l'è stada fada su ancamò del secol XIX e l'è a mità dorega e a mità corinzia.

## Ligam de foeura
*Sit ofizzial

## Alter proget
Palazzi Arcivescovil e del Seminari

El **Palazzi Arcivescovil e del Seminari** a l'è un palazzi de Bari Vegg arent al Dom, indova che gh'è sia l'Arcivescovad che el Seminari de l'Arcidiocesi de Bari-Bitonto, oltra al Musee de la Diocesi.

## Riferiment
*Arcidiocesi di Bari-Bitonto

## Alter proget
Piazza del Dom (Bressa)

La **Piazza del Dom** a l'è vuna di piazze pussee important de Bressa, indova che gh'è i du Dom de la cità: quell Vegg e quell noeuv, ma l'è dedicada ofizzialment al Papa Paol VI dopo che l'è mort. L'è part del quarter de Bressa Antiga.

Fada su in l'età de mez, gh'è anca el Palazz Negroboni, la Cà di Camarlengh, el Brovet con la soa Torr del Pegol, el Teater Grand e la Gesa de San Gustin. L'è servida di bus e de la metropolitana, con la stazzion Vittoria che l'è a men de 300 meter, l'è anca conligada de 'n portegh a Via Des Sgiornade.

## Riferiment
*Duomo Nuovo e Duomo Vecchio

## Alter proget
Religion gallo-romana

La **religion gallo-romana** l’è el produt de la sincretizazzion di prateghe religiose tradizzionai di Gai – che, in orisgen, i eren di popoi de lengua zeltega – e la religion greco-romana, inscì coma prategada de l’istacc roman, e pœu introduta ind la Gallia Transalpina e Zisalpina apœus a la conquista de Roma.

## Deitaa

Ind un quaj cas, i nom di dia gallegh inn vegnud una scomagna tacada adree a la deitaa romana, e vice versa. Per esempi, el Len l’era deventad Len Mart, e el Penin Sgiœuv Penin. In dei olter cas, ai dia roman ghe vegneva dait una sposa gallega – l’è el cas del Mercuri che l’è stait miss insema a la Rosmerta, e la Sirona l’è deventada la sposa del Poll. Almanch ind un cas – quell de la deja equina Epona – la deitaa l’è staita adotada di Roman.

I cult misteregh de la Roma antiga haveven penetrad la Gallia sgiamò a l’inizzi – quest el tœu dent i cult de l’Orfee, Mitra, Cibell e Isis. El cult imperial, zentrad in sul numen augustee, l’è vegnud important fiss ind la religion comuna de la Gallia, soratut ind la Lion romana.

## Prateghe
I prateghe religiose romane compagne dei oferte d’inzens e el sagrefizzi di bestie, inn staite ciapade denter ind la religion gallega de tucc i dì.

## Vardee anca
* Gallia
* Interpretatio romana

## Font
* Burnand, Y. (1999). "Notes sur le vocabulaire épigraphique de la représentation de la divinité en Gaule romaine" in *Signa deorum : L'iconographie divine en Gaule romaine. Communications présentées au colloque organisé par le Centre Albert Grenier d'antiquité nationale de l'Université de Nancy II et la direction d'études d'antiquités de la Gaule romaine de la IVe section de l'École pratique des hautes études*. Y. Burnand and H. Lavagne. Paris, De Boccard .
* Debal, J. (1983) "Vienne-en-Val, divinités et sanctuaires." *Bulletin de la Société Archéologique et Historique de l'Orléanais*, **42** .
* Deyts, S. (1998). *À la rencontre des Dieux gaulois, un défi à César*. Paris: Réunion des Musées Nationaux .
* Faudet, I. (1993) *Les temples de tradition celtique en Gaule Romaine*. Paris, Éditions Errance.  .
* Green, M. (1986) *Gods of the Celts*. Stroud: Sutton Publishing Limited. .
* Jufer, N.; Luginbühl, T. (2001) *Répertoire des dieux gaulois*. Paris, Éditions Errance.  .
* Weisgerber, G. (1975). *Das Pilgerheiligtum des Apollo und der Sirona von Hochscheid im Hunsruck*. Bonn: Rudolf Habelt Press .
* Woolf, G. (1998). *Becoming Roman: the origins of provincial civilization in Gaul*. Cambridge:  Cambridge University Press.
Darsena (Milan)

La **Darsena** a l'è un laghet artifizzial doperad di nav e barche che naveghen per i Navili de Milan. Arenta a Porta Cines, ghe va dent el Navili Grand e foeura quell de Pavia, 'me scolmador a gh'è el Tesinell. Un temp, a l'era el port pussee important de tut Milan, el 30 de marz del 1979 gh'è passad el darrer barcon pien de mercanzia, a meter fin a una longa tradizzion de straport in su l'aqua a Milan.

Longa 750 meter e larga 25, la gh'ha una superfiss de 17'500 m2 e l'è profonda un meter e mez, l'è stada voluda del governador spagnoeul Pedro Enríquez de Acevedo del 1603, a trasformà el vegg laghet de Sant Ustorgg in d'un port ver e propi, tacad ai mure spagnoeule de Milan. In di temp indree Milan el gh'haveva anca alter do Darsene: el laghet de San March, mitud sota terra del 1930 in del soterrament de la Sercia di Navili, e 'l laghet de San Steven, mitud sota del 1857 per reson de netada publega.

## Riferiment
*La Darsena di Milano

## Alter proget

## Vos corelade
*Port de Mar
Palazz Imperial de Milan

El **Palazz Imperial de Milan** a l'era la residenza de l'Imperator roman fada su del Massimian quand che Mediolanum l'era deventada la capital de l'Imperi Roman d'Ocident, e l'era tacad diretament al circh roman de Milan, inscì che 'l podess andà a vedè i spetacoi diretament.

Bandonad con l'invasion di lombard antigh e lassad lì deperlu, a l'è stad trad sgiò vers el secol X. El so quarter, che 'l gh'haveva terme, monument e alter sciorarie per el monarca, l'era in tra i vie Magenta, Santa Maria a la Porta, Santa Maria Fulcorina e Turin, oltra ai porte romane de Porta Cines e la Porta Vercellina. Al dì d'incoeu a l'è regordada de la Gesa de San Giorg ''a Palazz''.

A lu el partegniva anca la colona del Diavol, che incoeu l'è in la Piazza denanz de la Basilega de Sant Ambroeus.

## Riferiment
*Milano Archeologia 

## Alter proget
Piazza San Sepolcher

La **Piazza San Sepolcher** a l'è una piazza del center de Milan, minga deslonga de Piazza del Dom.

Un temp a gh'era el for de Milan, del 1030 a gh'è la Gesa del San Sepolcher che ghe dà el nom. A l'è ben cognossuda perchè el 23 de marz del 1919 el Benito Mussolini gh'ha fondad i Fass italian de combatiment, indova che gh'era la sed de la Sociazzion di Industriai Lombard: quei che gh'hann tolt part eren ciamad *[[Sansepolcrism|sansepolcrista]]* e eren ben vist de la ministrazzion fassista, che gh'ha dad importanza e privilegi fina a la fin del regim. El Filippo Tommaso Marinetti gh'haveva dedicad a lor *[[Il poema dei sansepolcristi]]*.

Del 1921 al 1924 la sed nazzionala del Partid Nazzional Fassista l'è stada in del Palazzi Castani in la piazza, e con la Republega Sociala Italiana, el torna a vesser sed, del 1943 al 1945, del Partid Fassista Republegan.

## Riferiment
*La Statale News
Gesa de Sant Isep (Comacchio)

La **Gesa de Sant Isep** a l'è la parochiala de Sant Isep, frazzion de Comacchio, in provincia de Ferrara e arcidiocesi de Ferrara-Comacchio.

L'è stada fada su del 1747, in su 'n terren che un temp l'era una foresta reclamada de la sgent, e benedeta del vescov de Comacchio Cristoforo Lugaresi el 2 de sginer del 1748, ma la deventarà parochia in del 1827, prima la sed a l'era in la gesa del Vacolin. De lee la ciapa el nom la frazzion, che prima la se ciamava "La Fontana".

Slargada del 1905, de lee dipend la gesa de Sant Antoni, che la serviss i lid di Scacchi e Pomposa.

## Riferiment
*Parrocchia San Giuseppe di Comacchio

## Alter proget
Gesa de l'Imacolada (Comacchio)

La **gesa de l'Imacolada** a l'è la parochiala de Magnavaca, frazzion de Comacchio, in provincia de Ferrara e Arcidiocesi de Ferrara-Comacchio.

Un oratori dedicad a l'Imacolada el deventa sed de parochia del 1884 e del 1887 el prim curad, el don Achille Ricini, el met sgiò i fondamenta de la noeuva gesa, che però l'è destrugada di event de la segonda guerra mondial. Del 1948 a l'è benedeta la gesa noeuva, con la midema intitolazzion, e progetada de Cavallini-Capezzuoli, del vescov mons. Paolo Babini e la sarà consacrada del mons. Filippo Franceschi el 7 de dicember 1978.

Prima, el so territori, el dipendeva in part de la Gesa de Sant Isep e del Dom.

## Riferiment
*Arcidiocesi di Ferrara-Comacchio

## Alter proget

## Vos corelade
*Gesa del Rosari (Comacchio)
Estes

L’**estes** (gregh: ἔκστασις, ‘fœura de sè’) l’è on’esperienza soggettiva de involviment total del soggett con l’oggett de la soa concetrazion. In la litteradura grega classega, el termen l’insegna la remozion de la ment o del corp ‘de la soa forma o sitt normal’.

On’identifegazion total cont on oggett de interess l’è nò on fenomen che el pertegn a l’esperienza ordenaria. L’estes l’è on esempi de on statt de conscienza alterada carattarizaa de la diminuzion de la consapevolezza dij olter oggett e ona mancanza de consapevolezza de l’ambient intorna a l’oggett in quistion. La paròlla l’è droada per referìss a ogna statt de conscienza slargada o a ogna esperienza piasevora. L’è doperada ancasì per denotà di statt de consapevolezza de spazzi mentaj minga ordenari, che pœuden vess percepii ’me spirituaj, cas in del qual ghe se dis che l’è on’**estes religiosa**.

## Referenz

## Ligamm de fœura
Biblioteca vescontee sforzesca

La **Biblioteca vescontee-sforzesca** a l'era la biblioteca privada di sciori e duca de Milan de la família Vescont prima e Sforza poeu, che la se troeuvava dent al Castell Vescontee de Pavia, ma l'è stada menada in Franza del Luis XII.

L'ispirazzion ghe saria vegnuda al Giovann II e al Galeazz II per la visita del Petrarca, e sgiamò del 1378 la gh'haveva de vesser ben granda, tant che l'è visitada del Geoffrey Chaucer, in visita diplomatega a la cort del Galeazz e del Bernabò. El sarà comunque el Gian Galeazz a fàlla sciora sciorenta, a ciapà vari scrit di so parent e de sgent borlada in desgrazzia, tant 'me el Pasquin Capell, oltra ai botin de guerra.

Intorna a la mità del '400, per el Vespasian de Bisticci, a l'era vuna di biblioteche pussee sciore de l'Europa, insema a la Libreria Laurenziana, a la biblioteca apostolega vaticana e a quella de l'Università de Oxford. El Lodovigh el Mor la slarga ancamò pussee, per esempi cont i volum de medesina del Sforza Segond Sforza, e ghe dis al Tristan Calch de ordenàlla ancamò: el sgiontarà anca i volum ciapad del Cich Simoneta, quei rivad de la Badia de San Colomban e 'l farà voltà in latin i oeuvere in ebraich del Salomon, che 'l podarà viver in del Castell.

Quand che 'l borla sgiò el governo di Sforza i franzes menen circa 400 volum a Blois, menter di alter inn stad perdud o inn guarnad in alter biblioteche. Al dì d'incoeu i musee civegh de Pavia inn dree a fà una recostruzzion multimediala di test, che l'è ospitada in del Castell.

## Ligam de foeura
*Sit ofizzial

## Alter proget

## Vos corelade
*Umanesim lombard
Conzienza

La **conzienza** (o **conscienza**) l’è, in pòcch paròll, la consapevolezza de l’esistenza esterna e interna. Tamen, la soa natura l’ha menaa l’òmm a millenni de analisi, spiegazion e descorr filosofegh, teologegh e zientifegh. I opinion intuitù de quell che l’è la conzienza e de quell che gh’è de studià hinn tanc e different. Ona quaj vœulta el termen l’è consideraa on sinonem de ‘ment’, ma olter vœult, l’è domà on aspett de la ment medemma. La conzienza l’è ancasì el process cognitiv che l’ingenera de emozion e soziazion razionaj imbasaa sora la filosofia moral e el sistemma de valor de un individov. L’è donca considerada ’me la ‘vitta interiora’ di persònn, el mond de l’introspezion, de pensee privaa, maginazion e intenzion. Al dì de incœu el tœu dent ogna sorta de cognizion, esperienza, sentiment e percezion.

## Referenz

## Ligamm de dent
* Meditazion
* Ment

## Ligamm de fœura
Gesa del Pater Noster

La **Gesa del Pater Noster** a l'è una gesa catolega de Gerusalem, in sul Mont di Oliv, indova che se regorda el Gesù che gh'ha insegnad el Pader Noster ai sò dissepoi.

Part del patriarcad de Gerusalem di Latin e gestida di moneghe carmelitane, el soeul indova che l'è el partegn a la Franza.

A l'è ben cognossuda per i cerameghe che gh'hann su el Pader Noster in pussee de cent lengov, in bas a una tradizzion del temp di crosade.

## Riferiment
*Chiesa del Pater Noster

## Alter proget
Pinamont de Vimercaa

El **Pinamont de Vimercaa** (1120 ca. - 1187) a l'è stad un nobel e politegh lombard, considerad de la tradizzion el pader de la Liga Lombarda.

Fioeul de l'Alcheri, l'è stada vuna di figure pussee importante in tra el sconter Comun-Imperi e l'è stad consol de Milan per el temp 1171–1172: per la tradizzion, l'ha tolt part al giurament de Pontida, che incoeu se pensa che l'è legendari, ma l'è recognossud el so lavorà per el fà su la Liga di comun lombard. Del 1183 l'è vun di resgior de la Lombardia che 'l firma la pas de Costanza e 'l 11 de fevrer 1185 a Resg ghe giura fedeltà al Barbarossa.

L'è stad podestà de Bologna del 1177.

## Riferiment
*[Treccani](https://www.treccani.it/enciclopedia/pinamonte-da-vimercate_(Enciclopedia-Italiana)/)
Sgiœuv (dia)

El **Sgiœuv** (latin: *Jūpiter*, del proto-italegh **djous*, ‘dì, cel’ + **patēr*, ‘pader’, e donca ‘pader del cel’) l’è el dia del cel e del tron e ancasì recognossud coma el rè di dia ind la religion e mitologia romana. El Sgiœuv l’era la deitaa prenzipal duranta i etaa republegana e imperial de Roma, fina a quand el cristianesim l’è vegnud la religion ofizzial de l’Imperi sota l’imperador Constantin.

S’è semper pensad che la sò orisgen la saja quella de un dia del cel, desgià che vun di sò usadei pussee iconegh l’è la sajeta e la bestia a lu sagrada l’è l’agola, che la gh’haveva la prezzedenza sora i olter osei quand che i induvin gh’haveven de interpretànn el sgol. L’agola l’era deventada inscì importanta a Roma de vegnì el simbol de l’armada imperial, e, combinada con la sajeta, l’è sovenz figurada in sui monede greghe e romane. Coma dia del cel, l’era el testimoni divin di sgiurament, e el dirisgeva la sgiustizzia in su la qual el goveren de Roma el dependeva. Bona part di sò fonzion eren conzentrade in sul coll Capitolin, indova gh’era la zitadella. Ind la triada capitolina l’era considerad el guardian zentral de l’istacc insema a Sgiunona e Minerva. L’arbor a lu sagrad l’era el rogor. 

I Roman consideraven el Sgiœuv coma equivalent al gregh Zeus, e ind la literadura latina e ind l’art romana, i mit e i iconografie del Zeus inn staite datade sota el nom de ‘Sgiœuv’. Spezzialment ind i tradizzion de influenza grega, Sgiœuv l’era el fredell del Netun e del Pluton, equivalent del Poseidon e de l’Ades respetivament. Ognavun el dœuggia vun di trii ream del mond: cel, l’aigua, e l’Oltratomba.

L’è ancasì identifegad con l’italegh Diespiter e l’etrusch Tinia.

## Referenze

## Ligam de denter
* religion romana
* Roma
* Zeus

## Ligam de fœura

* Database del ''Warburg Institute'' con dei imasgen del Sgiœuv
Sgiunona

La **Sgiunona** (latin: *Jūnō*) l’è una deja de la Roma antiga, e ancasì la protetora e consejera de stacc. L’era missa a para a la grega Era – resgina di dia ind la mitologia grega – e deja de l’amor e del matrimoni. Fiœula de Saturen e sorella-mojer del Sgiœuv, l’è la mader de Mart, Volcan, Bellona, Luzziana e Sgioventaa. Compagn de l’Era, la sò bestia sagrada l’era el pavon. El sò equivalent etrusch l’era l’Uni, e es diseva che la protesgess i fomen de la Roma antiga. Coma deja-patrona de Roma e de l’Imperi roman, a la Sgiunona ghe diseven ‘resgina’ e l’era un member de la Triada capitolina, inzentrada sora el coll Capitolin, che la toveva denter anca el Sgiœuv e la Minerva, deja de la saviezza.

## Referenze


## Ligam de denter
* religion romana
* Sgiœuv

## Ligam de fœura
Minerva

La **Minerva** (etrusch: *Menrva*) l’è la deja romana de la saviezza, sgiustizzia, lesg, vitoria, e de sora maross una protetora dei art, comerzi e strategia. Impunemanch, l’era nò una patrona de la violenza compagn del dia Mart, ma la soraintendeva i stategie de guerra. Adree al segond segol de l’Era comuna, i Roman hann scomenzad a metela a para con la deja grega Atena e i carataristeghe sove de lee chì inn staite sincretizade ind la figura de la Minerva. La Minerva l’è vuna di trè deitaa capitoline, insema al Sgiœuv e a la Sgiunona.

L’è una deja versgen sozziada con la musega, poesia, medesina e i mester. L’era sovenz figurada cont un orloch, bestia a lee sagrada, che el representava la sozziazzion sova de lee a la saviezza e a la cognossenza e, pussee de rara, con l’arbor de olive. Minerva l’è depensgiuda coma una tosa atletega e in forma, cont adoss un’armadura e una lanza in man. Desgià che l’è la deja romana pussee importanta, la sò figura ind la Roma antiga l’era respetada, onorada e venerada fiss fiss.

## Referenze

## Ligam de denter
* Atena
* Religion romana

## Ligam de fœura
Mercuri (dia)

El **Mercuri** (latin: *Mercurius*) l’è vun di dia pussee important ind la religion de la Roma antiga, desgià che l’era vun di dodes ‘dia consent’ dedenter del *pantheon* roman. L’è el dia del gadagn finanziari, comerzi, eloquenza, divinazzion e comunegazzion, di viasgiador, de la fortuna e di lader; l’era ancasì la guida dei aneme di mort ind el Dedelà e quell che menava in sgir i messasg dei olter dia.

Ind la mitologia romana, l’è considerad o el fiœul de la Maja, vuna di set tosane del titan Atlant, e del Sgiœuv o del Cel. A parariss che a l’inizzi l’era ligad a la deitaa etrusca Turms, ma pœu l’è stait sincretizad con la figura del dia gregh Ermes. El gh’ha un bach magegh con di biss imbirlad ciamad el ‘caduzzee’, che gh’era stait dait del Poll coma un cadò.

## Referenze


## Ligam de denter
* Mercordì
* Religion romana

## Ligam de fœura
Scerer

Ind la religion de la Roma antiga, la **Scerer** (latin: *Ceres*) l’era la deja de l’agricoltura, di camp, de la fertilitaa e di relazzion materne. In orisgen una deitaa zentral ind l’inscì ciamada ‘Triada aventina’ di plebee, l’è staita pœu missa insema a la fiœula Proserpina in quell che l’è stait descreit coma i ‘rit gregh de Scerer’. El 7 de avril l’era un dì per lee important, desgià che l’era quell di feste romane di *[[Cerealia]]* indova ghe se dava spazzi anca ai *ludi ceriales* (i sgiœugh de Scerer). L’era anca pœu onorada ind la ‘lustrazzion’ de Masg ind i camp duranta el festival dei *Ambarvalia*, al temp del regœuj, e adree ai smariozz e ai obet. L’è sovenz depensgiuda coma una fomna maruda.

La Scerer l’è l’unega di tante deitaa agricolturai romane a fà part di ‘dia consent’, l’equivalent roman di dodes dia prenzipai de l’Olimp. I Roman la consideraven equivalenta a la deja grega Demetra, i mitologie de la qual inn staite reinterpretade ind i art romane intravers un prozzess ciamad *[[w:la:interpretatio Romana|interpretatio romana]]*.

## Referenze


## Ligam de denter
* Agricoltura
* Religion romana

## Ligam de fœura
Memorial de la Shoah (Milan)

El **Memorial de la Shoah** a l'è un musee dedicad ai vitime de l'olocaust in Italia, sota a la stazzion centrala. El so center a l'è el *binari 21* de quella stazzion, che l'era doperad in principi per caregà e descaregà i treni postai, ma indova che i fascista haveven caregad centiner de sgiudee, partesan e presoner politegh vers i camp de Auschwitz–Birkenau, Mauthausen, Bergen-Belsen, Ravensbrück, Flossenbürg, Fossoli e Bolzan: in total, inn partid 20 treni de Milan, 12 de sgiudee, 5 de presoner politegh e 3 messedad, se sa poch di vitime, foeura che per un quaj treno specifegh.

Vert in del 2013 de la fondazzion Memorial de la Shoah, el che president l'era el Ferruccio de Bortoli, del 2018 a l'è president el Roberto Jarach, fioeul del Guido Jarach e nevod del Federico Jarach, in tra i fondador de l'Assolombarda, che per i lesg razziai gh'hann havud de vender i so aziende e, scampad a l'ecidi del Lagh Magior, inn scapad in Svizzera, indova che l'è nassud lu.

La piazza denanz a l'è dedicada a l'Edmond Safra, filantrop sgiudee la che fondazzion l'è stada la finanziadora principal del proget.

## Ligam de foeura
*Sit ofizzial

## Alter proget
Poll

El **Poll** (gregh antigh: Ἀπόλλων, *Apóllōn*, latin: *Apollō*) l’è vuna di deitaa olimpeghe ind la Grezzia classega e ind la religion romana. L’è recognossud coma el dia dei arch e di sflizze, musega e danza, veritaa e profezzia, sanament di malagn, el sol, la lus, la poesia e oltre robe ancamò. Fiœul del Sgiœuv e de la Ladona e fredell sgemell de la Diana, deja de la cascia, l’è considerad el pussee bell de tucc i dia e l’ideal estetegh del sgiovinot. 

Dia patron de Delfi, el Poll l’è un dia oragol. Coma dia dei art, el soraintend tuta la musega, ma anca la danza, la lirega, el tejater e la poesia; per questa reson, la lira l’è vun dei usadei pussee comun figurad insema al Poll. El se preocupa ancasì con la saluu di bocia e di bagaj, e a lu l’è sacher el passasg a l’etaa adulta. I cavei longh – in etaa antiga tipegh di fiolit de tucc duu i sess – vegneven tajad quand che i bagaj mas’c eren finalment vegnud grand. El dia, però, el ven depensgiud cont i cavei ancamò longh, a simbolesgià la sò sgioventura eterna.

El Poll l’è una deitaa pastoral assossenn importanta – el protesg i bestie de cassina, i osei e i camp di malatie e di predador. El dia l’incorasgiava anca la fondazzion de zitaa nœuve, e l’è perzò el patron di colonie, dei edifizzi publegh, di strade e di contrade. 

Ind i temp ellenistegh, spezzialment adree al 5t segol iEC, l’è vengud a identifegàss con l’Helios, la personifegazzion del sol ind la mitologia grega. Tamen, ind i test latin, i messeden minga insema i figure del Poll e del Sol inanz del 1m segol EC. Donca, el Poll e l’Helios/Sol inn restait dò entitaa spartide ind la mitologia e ind la literadura infina al 5t segol iEC.

## Referenze

## Ligam de denter
* Oragol de Delfi
* Religion romana
* Sol

## Ligam de fœura
Piazza San Babila

**Piazza San Babila** a l'è una piazza del center storegh de Milan, nassuda di intervent urbanistegh del prim secol XX. La ciapa el nom de la Gesa de San Babila che gh'è lilinscì, e un temp la piazza a l'era domà el so segrad, e de lee partissen cors Vitori Emanuell II, che la taca a piazza del Dom, cors Matteotti, cors Monfort, cors Europa e cors Venezzia.

Al dì d'incoeu squasi pedonalizada per intregh, gh'è la fermada omonema de la metropolitana, servida di linie 1 e 4, de la che l'è el capolinia provisori.

In su la piazza a gh'è la Torr Snia Viscosa, prim gratacel d'Italia, el Garage Traversi, prim garasg multi-pian de Milan, la colona del Leon, el palazz del Tor e gh'era el Teater Noeuv, vert del 1938 ma sarrad su del 2022 per via di problema dad del COVID-19.

## Riferiment
*Milanofree 

## Alter proget
Diana

La **Diana** (latin: *Diana*) l’è una deja ind i antighe religion romana e ellenistega, soratut considerada una patrona de la campagna e de la natura, di casciador, di bestie salvadeghe, di pajœule, dei incrosadure di strade, de la nocc e de la luna. La ven missa a para a la deja grega Artemida, e la sò figura l’ha sorbid la pupart di mitologie ligade a lee chì, soratut quelle intuitù del sò nassiment in su l’isola de Delos cont el fredell sgemell Poll – nassud de Sgiœuv e Ladona – ancaben che la gh’havess un’orisgen independenta in Italia.

La Diana l’è considerada una deja versgen e la protetora di fomen in pajœul. Storegament l’era part de una triada cont oltre dò deitaa: Egera, la popœula de l’aigua – assistenta soa de lee – e el Virbi, dia di foreste.

La Diana l’è propri venerada ind i religion neopagane moderne, che tœuven denter el neopaganesim roman, la striaria e la Wicca. Ind i temp antigh, medieval e moderen, Diana l’era considerada una deitaa tripla, messedada con la deja de la luna – Luna o Selena – e de l’Oltratomba – Hecate.

## Referenze

## Ligam de denter
* Luna
* Religion romana

## Ligam de fœura
Vener (deja)

La **Vener**  (latin: *Venus*) l’è una deja romana che la gh’ha i fonzion de protetora e patrona de l’amor, la bellezza, desideri, sess, fertilitaa, prosperitaa e vitoria. Ind la mitologia romana l’era un’avola de tut el popel de Roma intravers sò fiœul Eneja, che l’era soravivud a la toma de Troja e l’haveva pœu de conseguenza reparad in Italia. El Sgiuli Zeser el diseva de vesser un sò dessendent. La Vener l’era una figura zentral in tante feste religiose, e l’era assee venerada ind la religion romana sota un frach de titoi e scomagne deverse. 

Intravers un prozzess ciamad *[[w:la:Interpretatio Romana|interpretatio romana]]* – soratut ind l’art e literadura – la figura de la Vener l’haveva sorbid una mota de mitologie che pertegneven a la deja grega Afrodita. Ind la tradizzion classega suzzessiva, l’è vegnuda vuna di deitaa pussee menzionade de tut el *corpus* mitologegh greco-roman coma la personifegazzion de l’amor e de la sessualitaa. L’è sovenz depensgiuda coma una bella fomna desbiotada ind i picciure che la figuren.

## Referenze

## Ligam de denter
* Religion romana

## Ligam de fœura
Oli sant

*L'oli sant doperad di sgiudee antigh per l'ordenazzion sacerdotala
*L'oli di malad, doperad di cristian per el sacrament del dà l'oeuli
*L'oli d'Abramelin, de l'antiga tradizzion ebraica, incoeu doperad in l'esoterism
*El crisma, doperad di cristian soratut per la cresma, per l'ordenazzion e in del batesim
*L'oli de esorcism, che se met in su quei che inn dree a vesser batezad
Vesta (deja)

La **Vesta** (latin: *Vesta*) l’è la deja versgen de la cà, del fogoral e de la fameja ind la religion romana. Nomà de rara depensgiuda in forma umana, l’è despess representada del fœugh del sò templi ind el For roman. L’azzess al templi l’era permiss nomà ai sò sazzerdotesse, i Versgen vestai, che guarnaven i oget sagrad del templi medem, preparaven la farina e la sal sagrada (*mola salsa*) per i sagrefizzi ofizziai, e se curaven del fœugh sacher ind el fogoral del templi. A se pensava che la versginitaa de lore chì l’era essenzial a la soravivenza de tuta Roma – se es descovriva che haveven mantegnud nò la sò castitaa, i vegneven interrade ancamò vive. Desgià che la Vesta l’era considerada una protetora del popel roman, i feste soe de lee, i *[[Vestalia]]* (7–15 de sgiugn), vegneven considerad intra i feste pussee importante de la Roma antiga. Cont el rivament del cristianesim, el cult de Vesta l’era vun dei unegh a havé tegnud bota fina a che l’imperador Teodosi I el j’ha forzad a sarrà su in del 391 EC.

La Vesta l’era part di ‘dia consent’, i dodes dia pussee onorad ind la Roma antiga. L’era la tosa de Saturen e sorella del Sgiœuv, Netun, Pluton, Sgiunona e Scerer. L’era equivalenta a la deja grega Hestia.

## Referenze

## Ligam de denter
* Religion romana

## Ligam de fœura
Curad

El **curad** a l'è, in la Gesa catolega, un prevet che l'è mitud del vescov a capo de una parochia. El vegn del latin "curatus", perchè l'è quell che 'l se ocupa, per cunt del vescov, de la cura di aneme: la soa istituzzion l'è del temp che i diocesi inn deventade grande e gh'è stad besogn de fà sù di capelle per el besogn de la sgent.

In d'un quaj sit a gh'è el giuspatronad, che ghe da a un privad o a la comunità la possibilità de scernì el so curad o de confermà la nomina del vescov.

## Riferiment
*Treccani

## Vos corelade
*Arcipret
*Prevost
Gesa in Campsant

La **gesa in Campsant** a l'è una gesa de Milan, dent de palazz de la Fabrega del Dom. Apena dree al Dom de Milan, el dipend de la soa parochia de Santa Tecla. L'è sed de la capellania giaponesa de la cità.

Fada su intorna al '400, a l'era in origin un gesioeul dedicad a la Madona dent del fopon del Dom, un miracol denanz a 'n imagin de la Nonziada el mena a fà su una gesa vera, progetada del Guinifort Soree. Quand che l'è serrad el fopon de la catedral, la deventa la capella di magut de la Fabrega del Dom, e l'è tirada a noeuv del '600 per volontà del Federigh Borromee e grazzia a una donazzion de l'Aureli Trezz. La gesa l'è stada restaverada ancamò del 1740, e 'l so stat de dent l'è quell de incoeu, e del 1846 a l'è tirada dent a la faciada del palazz de la Fabrega.

## Bibliografia
*Anna Salvini Cavazzana, Santa Maria Annunciata al Camposanto, in Le chiese di Milano, Milano, Electa, 2006, ISBN 9788837037635.

## Alter proget
Laghet de San Steven

El **lagher de San Steven** a l'è stad un laghet artificial arent a la Cà Granda de Milan, che l'era doperad di barcon che menaven a travers di Navili el marmor de Candoja per fà su el Dom de Milan. Fad su vers la fin del secol XIV e mitud sota terra del 1857 per reson de netezza publega, a l'era indova che incoeu se incrosen la via Laghet e la via Franzesch Sforza.

L'era ciamad anca *laghet noeuv*, inscì del spartìll del laghet de Sant Ustorgg, o ben la Darsena.

## Riferiment
*Milano | Verziere – Gli angoli dimenticati di Milano: il Laghett e la Madonna dei tencitt

## Alter proget

## Vos corelade
*Ad usum fabricae
Musee del Castell Sforzesch

I **musee del Castell Sforzesch** inn part de la collezzion civega del comun de Milan e inn stad fad su in du temp: prima in tra el 1954 e 'l 1956 cont el restacer de la Cort Ducala e poeu del 1963, cont el restaver de la curt de la Rocheta.

'Sti musee chi inn:
*Musee d'art antiga, con dent el monument a cavall del Bernabò Vescont, el monument funerari al Gaston de Foix, la sala di Ass del Leonard de Vinci e la Capella Ducal decorada del Bonifazzi Bemb.
*La Pinacoteca del Castell Sforzesch, con dent oeuvere de l'Andrea Mantegna, del Corresg, del Vissenz Fopa, del Tizzian, del Canaletto, di Procaccini, del Giovann Batista Crespi e del Daniele Crespi
*El musee archeologegh, fad su de musee de la preistoria e musee egizzi
*El musee di strument musegai
*El Musee di mobil e di scolture de legn
*I Civighe regolte d'art aplicada
*I Regolte extraeuropee del Castell Sforzesch
*El musee de la Pietà Rondanini, ultima oeuvera del Michelangelo Buonarroti
*El gabinet numismategh e di medaje de Milan
*El revellin del Spirit Sant, o ben el tecc del Castell

Dent del Castell se troeuven anca 'sti musee che inn minga part di musee del Castell:
*Biblioteca d'Art del Castell Sforzesch
*Civega regolta di stampe Achille Bertarelli
*Biblioteca Trivolziana

## Ligam de foeura
*Sit ofizzial

## Alter proget
Gesa de San Babila

La **Gesa de San Babila** a l'è una basilega de Milan, che ghe dà el nom a la piazza denanz. Dedicada al Babila de Antiochia, vescov martirizad per lesa maestà per havégh proibid a l'imperator de andà dent al tempi perchè omicida, l'è stada fada su intorna al secol XI, in principi per el cler oriental, ma la faciada del dì d'incoeu l'è pussee noeuva e la risaliss al 1905, in su proget del Cesare Nava, restaverador anca de la Gesa del San Sepolcher, che l'ha salvada de la demolizzion desgià che l'era dree a borlà sgiò. 

Per la tradizzion l'è stad vun di center del moviment civegh in del liber comun de Milan, de la pataria e anca di cinch giornade de Milan.

L'è parochia e la fa part de la comunità pastoral di Sant Profeta, insema a la Gesa de la Madona de la Sanità, a la Gesa de la Passion a la Gesa de San Peder in Gessaa e a la Gesa de San Franzesch de Paola.

## Ligam de foeura
*Sit ofizzial

## Alter proget